Ingvar E. Sigurðsson í Hvítum , hvítum degi . Hinar tilnefndu myndir eru : Ísland : HVÍTUR , HVÍTUR DAGUR ( titill á ensku : A White , White Day ) eftir Hlyn Pálmason ( leikstjórn / handrit ) , Anton Mána Svansson ( framleiðandi ) Í rökstuðningi íslensku valnefndarinnar ( Hilmar Oddsson , Börkur Gunnarsson , Helga Þórey Jónsdóttir ) segir um myndina : Í Hvítum , hvítum degi fjallar leikstjórinn Hlynur Pálmason um sálarlífskreppu miðaldra lögreglustjóra sem missir eiginkonu sína sviplega . Ingimar er ófær um að gefa sig sorginni á vald og verður smám saman að skapillum einbúa sem leggur enga rækt við persónuleg tengsl , að frátöldu hjartnæmu sambandi við afastelpuna sína . Viðsjált eðli þokunnar hefur verið umfjöllunarefni margra af helstu listamönnum Íslands og nærvera hennar vísar þannig í tiltekna skynjun sem einkennir íslenska list . Þungamiðja myndarinnar er áhrifamikill leikur Ingvars E. Sigurðssonar sem hins syrgjandi lögreglustjóra . Frammistaða hans sýnir þögla og djúpa örvæntingu Ingimars með hægum og öguðum hætti sem aðeins er á færi reyndustu leikara . Danmörk : QUEEN OF HEARTS ( titill á frummáli : Dronningen ) eftir May el-Toukhy ( leikstjórn / handrit ) , Maren Louise Käehne ( handrit ) , Caroline Blanco og René Ezra ( framleiðendur ) Finnland : AURORA ( titill á frummáli : Aurora ) eftir Miia Tervo ( leikstjórn / handrit ) , Max Malka ( framleiðandi ) Noregur : BLIND SPOT ( titill á frummáli : Blindsone ) eftir Tuva Novotny ( leikstjórn / handrit ) , Elisabeth Kvithyll ( framleiðandi ) Svíþjóð : RECONSTRUCTING UTØYA ( titill á frummáli : Rekonstruktion Utøya ) eftir Carl Javér ( leikstjórn / handrit ) , Fredrik Lange ( handrit / framleiðandi ) Kvikmyndaverðlaunin verða veitt mynd í fullri lengd sem framleidd er á Norðurlöndunum og gerð til sýningar í kvikmyndahúsum , ásamt því að hafa mikið listrænt gildi og eiga rætur í norrænni menningu að verulegu leyti , og skara fram úr hvað varðar listrænan frumleika og samtvinna og efla hina margvíslegu þætti formsins svo úr verði sannfærandi og heilsteypt verk . Verðlaunaféð nemur 350 þúsund dönskum krónum ( um sex og hálfri milljón íslenskra króna ) og skiptist jafnt milli handritshöfundar , leikstjóra og framleiðanda , þetta undirstrikar að kvikmyndagerð sem listgrein er fyrst og fremst afurð náins samspils þessara þriggja þátta . Sigurvegari Kvikmyndaverðlaunanna í fyrra var íslenska myndin Kona fer í stríð í leikstjórn Benedikts Erlingssonar – en þetta var í annað skiptið Benedikt hampaði verðlaununum eftirsóttu en hann hlaut þau einnig árið 2014 fyrir kvikmynd sína Hross í oss . Á meðal tilnefndra mynda í ár eru nokkrar sem hafa verið frumsýndar á nokkrum af allra mikilvægustu alþjóðlegu kvikmyndahátíðum heimsins undanfarið ár , þ.á.m. hin norska BLIND SPOT ( San Sebastian 2018 ) , QUEEN OF HEARTS ( Sundance 2019 ) frá Dönum , og hinn rammíslenska HVÍTUR , HVÍTUR DAGUR eftir Hlyn Pálmason sem var heimsfrumsýnd í hinni virtu hliðardagskrá Critics ‘ Week í Cannes 2019 – þar sem Ingvar E. Sigurðsson var valinn besti leikarinn fyrir leik sinn í myndinni . Tvíeykið Hlynur Pálmason leikstjóri og Anton Máni Svansson framleiðandi eru ekki alls ókunnugir verðlaununum , en þeir hlutu báðir tilnefningu fyrir mynd þeirra Vetrarbræður . Klapptré er sjálfstæður miðill sem birtir fréttir , viðhorf , gagnrýni og tölulegar upplýsingar um íslenska kvikmynda - og sjónvarpsbransann . Ritstjóri og ábyrgðarmaður er Ásgrímur Sverrisson .